“Elektron hukumat” tizimining axborot tizimlari va axborot resurslarini roʻyxatdan oʻtkazish tartibi toʻgʻrisidagi vaqtinchalik nizomni tasdiqlash haqida
(order, 2019-12-19)

Oʻzbekiston Respublikasi Prezidentining 2018-yil 13-dekabrdagi PF-5598-son “Oʻzbekiston Respublikasi davlat boshqaruviga raqamli iqtisodiyot, elektron hukumat hamda axborot tizimlarini joriy etish boʻyicha qoʻshimcha chora-tadbirlar toʻgʻrisida”gi Farmoniga muvofiq buyuraman: 1. “Elektron hukumat” tizimining axborot tizimlari va axborot resurslarini roʻyxatdan oʻtkazish tartibi toʻgʻrisidagi vaqtinchalik nizom 1-ilovaga muvofiq tasdiqlansin. 2. Ayrim idoraviy normativ-huquqiy hujjatlar 2-ilovaga muvofiq oʻz kuchini yoʻqotgan deb topilsin. 3. Mazkur buyruq rasmiy eʼlon qilingan kundan eʼtiboran kuchga kiradi. 4. Mazkur qaror 2020-yil 31-dekabrga qadar amal qiladi. Mazkur Nizom Oʻzbekiston Respublikasining “Elektron hukumat toʻgʻrisida”gi Qonuniga muvofiq davlat organlari va xoʻjalik boshqaruvi organlari, ustav fondida davlat ulushi 50 foiz va undan ortiq boʻlgan xoʻjalik yurituvchi subyektlarning (bundan buyon matnda davlat organlari va tashkilotlari deb yuritiladi) davlat xizmatlarini koʻrsatish va elektron hamkorlik qilishda foydalaniladigan axborot tizimlari va axborot resurslarini roʻyxatdan oʻtkazish tartibini belgilaydi. 1. Mazkur Nizomda quyidagi asosiy tushunchalar qoʻllaniladi: axborot resursi — axborot tizimi tarkibidagi elektron shakldagi axborot, maʼlumotlar banki, maʼlumotlar bazasi; axborot tizimi — axborotni toʻplash, saqlash, izlash, uni qayta ishlash hamda undan foydalanish imkonini beradigan, tashkiliy jihatdan tartibga solingan jami axborot resurslari, axborot texnologiyalari va aloqa vositalari; “Elektron hukumat” tizimi axborot tizimlari va resurslarining Yagona reyestri (bundan buyon matnda Yagona reyestr deb yuritiladi) — axborot tizimlari va axborot resurslari roʻyxati hamda ular haqidagi axborotni oʻz ichiga olgan, butun jahon Internet tarmogʻidagi ochiq va umumiy foydalanilishi mumkin boʻlgan axborot resursi; Yagona reyestr operatori (bundan buyon matnda Operator deb yuritiladi) — Yagona reyestrdan foydalanish va uning faoliyatini nazorat qiluvchi, shu jumladan maʼlumotlar bazalarida joylashgan axborotni qayta ishlovchi yuridik shaxs. 2. Yagona reyestrning operatori Oʻzbekiston Respublikasi Prezidenti huzuridagi Loyiha boshqaruvi milliy agentligi qoshidagi “Elektron hukumat va raqamli iqtisodiyot loyihalarini boshqarish markazi” davlat unitar korxonasi hisoblanadi. 3. Davlat organlari va tashkilotlarining davlat xizmatlarini koʻrsatish va elektron hamkorlik qilishda foydalaniladigan “Elektron hukumat” tizimining axborot tizimlari va axborot resurslari (bundan buyon matnda axborot tizimlari va resurslari deb yuritiladi) Yagona reyestrda majburiy tartibda roʻyxatdan oʻtkaziladi. 4. Axborot tizimlari va resurslarini Yagona reyestrda roʻyxatdan oʻtkazish davlat organlari va tashkilotlarining axborot tizimi va resursini roʻyxatdan oʻtkazish uchun mazkur Nizomning 1 va 2-ilovalariga muvofiq shakldagi talabnomasi asosida Operator tomonidan amalga oshiriladi. 5. Axborot tizimlari va resurslarini roʻyxatdan oʻtkazish uchun talabnoma davlat organlari va tashkilotlarining Yagona reyestrdagi kabineti orqali axborot tizimlari va resurslari ishga tushirilgan vaqtdan boshlab oʻn ish kunidan kechiktirmasdan yuboriladi. Yagona reyestrda kabinet ochish uchun davlat organlari va tashkilotlari Operatorga yozma ravishda Yagona reyestrda kabinet ochish haqida soʻrov yuboradi. Bunda Operator ikki ish kuni ichida Yagona reyestrda kabinet ochadi va unga kirish uchun login va parolni koʻrsatgan holda yozma ravishda tegishli davlat organlari va tashkilotlariga taqdim etadi. 6. Axborot tizimlari va resurslarini roʻyxatdan oʻtkazish uchun berilgan talabnoma Operator tomonidan talabnoma yuborilgan kundan boshlab besh ish kuni mobaynida koʻrib chiqiladi va roʻyxatdan oʻtkazilganligi yoki roʻyxatdan oʻtkazish rad etilganligi haqida davlat organlari va tashkilotlarining Yagona reyestrdagi kabinetiga xabar yuboriladi. 7. Quyidagi hollarda axborot tizimlari va resurslarini roʻyxatdan oʻtkazish rad etiladi: talabnomada hatoliklar yoki notoʻgʻri maʼlumotlar mavjud boʻlganda; talabnoma toʻliq toʻldirilmaganda. Boshqa asoslarga koʻra axborot tizimlari va resurslarini roʻyxatdan oʻtkazishni rad etishga yoʻl qoʻyilmaydi. 8. Yoʻl qoʻyilgan kamchiliklar bartaraf etilgan taqdirda axborot tizimlari va resurslarini roʻyxatdan oʻtkazish uchun berilgan talabnoma besh ish kunidan kechiktirmasdan qayta yuboriladi. Bunda mazkur talabnoma Operator tomonidan uch ish kuni ichida qayta koʻrib chiqiladi. Yoʻl qoʻyilgan kamchiliklar bartaraf etilgan taqdirda axborot tizimlari va resurslari Operator tomonidan roʻyxatdan oʻtkaziladi. 9. Axborot tizimlari yoki axborot resurslari Yagona reyestrda roʻyxatdan oʻtkazilganda ularga noyob identifikatsiya raqami beriladi. 10. Axborot tizimlari yoki axborot resurslarini Yagona reyestrdan chiqarish davlat organlari va tashkilotlarining mazkur Nizomning 3-ilovasiga muvofiq shaklda yuborgan talabnomasiga muvofiq amalga oshiriladi. Axborot tizimlari yoki axborot resurslarining Yagona reyestrdan chiqarilganligi haqida Operator tomonidan davlat organlari va tashkilotlarining kabinetiga xabar yuboriladi. 11. Axborot tizimlari va resurslarini Yagona reyestrda roʻyxatdan oʻtkazish va roʻyxatdan chiqarish bepul amalga oshiriladi. 12. Mazkur Nizom talablarining buzilishida aybdor boʻlgan shaxslar qonun hujjatlariga muvofiq javobgar boʻladilar. 1. Oʻzbekiston aloqa va axborotlashtirish agentligi bosh direktorining 2006-yil 10-fevraldagi 42-son “Axborotni hujjatlashtirish, davlat axborot resurslarini hisobga olish va roʻyxatdan oʻtkazish tartibi toʻgʻrisida nizomni tasdiqlash haqida”gi buyrugʻi (roʻyxat raqami 1558, 2006-yil 4-aprel) (Oʻzbekiston Respublikasi qonun hujjatlari toʻplami, 2006-y., 14-son, 120-modda); 2. Oʻzbekiston aloqa va axborotlashtirish agentligi bosh direktorining 2007-yil 2-maydagi 130-son “Axborotni hujjatlashtirish, davlat axborot resurslarini hisobga olish va roʻyxatdan oʻtkazish tartibi toʻgʻrisidagi nizomga oʻzgartish va qoʻshimchalar kiritish haqida”gi buyrugʻi (roʻyxat raqami 1558-1, 2007-yil 2-iyun) (Oʻzbekiston Respublikasi qonun hujjatlari toʻplami, 2007-y., 23-son, 242-modda); 3. Oʻzbekiston Respublikasi Aloqa, axborotlashtirish va telekommunikatsiya texnologiyalari davlat qoʻmitasining 2013-yil 16-maydagi 24-mh-son “Axborotni hujjatlashtirish, davlat axborot resurslarini hisobga olish va roʻyxatdan oʻtkazish tartibi toʻgʻrisidagi nizomga oʻzgartirishlar kiritish haqida”gi qarori (roʻyxat raqami 1558-2, 2013-yil 22-may) (Oʻzbekiston Respublikasi qonun hujjatlari toʻplami, 2013-y., 21-son, 274-modda); 4. Oʻzbekiston Respublikasi Aloqa, axborotlashtirish va telekommunikatsiya texnologiyalari davlat qoʻmitasining 2014-yil 25-fevraldagi 78-mh-son “Axborotni hujjatlashtirish, davlat axborot resurslarini hisobga olish va roʻyxatdan oʻtkazish tartibi toʻgʻrisidagi nizomga oʻzgartirish kiritish haqida”gi qarori (roʻyxat raqami 1558-3, 2014-yil 3-mart) (Oʻzbekiston Respublikasi qonun hujjatlari toʻplami, 2014-y., 10-son, 113-modda); 5. Oʻzbekiston Respublikasi axborot texnologiyalari va kommunikatsiyalarini rivojlantirish vazirining 2015-yil 5-maydagi 110-mh-son “Axborotni hujjatlashtirish, davlat axborot resurslarini hisobga olish va roʻyxatdan oʻtkazish tartibi toʻgʻrisidagi nizomga oʻzgartirishlar kiritish haqida”gi buyrugʻi (roʻyxat raqami 1558-4, 2015-yil 7-may) (Oʻzbekiston Respublikasi qonun hujjatlari toʻplami, 2015-y., 18-son, 225-modda); 6. Oʻzbekiston Respublikasi axborot texnologiyalari va kommunikatsiyalarini rivojlantirish vazirining 2016-yil 27-sentabrdagi 146-mh-son “Axborotni hujjatlashtirish, davlat axborot resurslarini hisobga olish va roʻyxatdan oʻtkazish tartibi toʻgʻrisidagi nizomga oʻzgartirishlar va qoʻshimcha kiritish haqida”gi buyrugʻi (roʻyxat raqami 1558-5, 2016-yil 6-oktabr) (Oʻzbekiston Respublikasi qonun hujjatlari toʻplami, 2016-y., 40-son, 473-modda; 7. Oʻzbekiston aloqa va axborotlashtirish agentligi bosh direktorining 2006-yil 17-noyabrdagi 355-son “Davlat organlari axborot tizimlarini hisobga olish va roʻyxatdan oʻtkazish tartibi toʻgʻrisidagi nizomni tasdiqlash haqida”gi buyrugʻi (roʻyxat raqami 1646, 2006-yil 21-dekabr) (Oʻzbekiston Respublikasi qonun hujjatlari toʻplami, 2006-y., 51-52-son, 519-modda; 8. Oʻzbekiston aloqa va axborotlashtirish agentligi bosh direktorining 2007-yil 2-maydagi 131-son “Davlat organlarining axborot tizimlarini hisobga olish va roʻyxatdan oʻtkazish tartibi toʻgʻrisidagi nizomga oʻzgartirish va qoʻshimchalar kiritish haqida”gi buyrugʻi (roʻyxat raqami 1646-1, 2007-yil 26-may) (Oʻzbekiston Respublikasi qonun hujjatlari toʻplami, 2007-y., 22-son, 228-modda); 9. Oʻzbekiston Respublikasi Aloqa, axborotlashtirish va telekommunikatsiya texnologiyalari davlat qoʻmitasining 2013-yil 22-apreldagi 18-mh-son “Davlat organlarining axborot tizimlarini hisobga olish va roʻyxatdan oʻtkazish tartibi toʻgʻrisidagi nizomga oʻzgartirish kiritish haqida”gi qarori (roʻyxat raqami 1646-2, 2013-yil 17-may) (Oʻzbekiston Respublikasi qonun hujjatlari toʻplami, 2013-y., 20-son, 264-modda); 10. Oʻzbekiston Respublikasi Aloqa, axborotlashtirish va telekommunikatsiya texnologiyalari davlat qoʻmitasining 2014-yil 25-fevraldagi 77-mh-son “Davlat organlarining axborot tizimlarini hisobga olish va roʻyxatdan oʻtkazish tartibi toʻgʻrisidagi nizomga oʻzgartirishlar kiritish haqida”gi qarori (roʻyxat raqami 1646-3, 2014-yil 3-mart) (Oʻzbekiston Respublikasi qonun hujjatlari toʻplami, 2014-y., 10-son, 112-modda); 11. Oʻzbekiston Respublikasi axborot texnologiyalari va kommunikatsiyalarini rivojlantirish vazirining 2015-yil 5-maydagi 109-mh-son “Davlat organlari axborot tizimlarini hisobga olish va roʻyxatdan oʻtkazish tartibi toʻgʻrisidagi nizomga oʻzgartirishlar kiritish haqida”gi buyrugʻi (roʻyxat raqami 1646-4, 2015-yil 7-may) (Oʻzbekiston Respublikasi qonun hujjatlari toʻplami, 2015-y., 18-son, 224-modda); 12. Oʻzbekiston Respublikasi axborot texnologiyalari va kommunikatsiyalarini rivojlantirish vazirining 2016-yil 7-yanvardagi 142-mh-son “Davlat organlari axborot tizimlarini hisobga olish va roʻyxatdan oʻtkazish tartibi toʻgʻrisidagi nizomga oʻzgartirish va qoʻshimchalar kiritish haqida”gi buyrugʻi (roʻyxat raqami 1646-5, 2016-yil 16-yanvar) (Oʻzbekiston Respublikasi qonun hujjatlari toʻplami, 2016-y., 3-son, 30-modda); 13. Oʻzbekiston Respublikasi axborot texnologiyalari va kommunikatsiyalarini rivojlantirish vazirining 2016-yil 5-sentabrdagi 145-mh-son “Davlat organlarining axborot tizimlarini hisobga olish va roʻyxatdan oʻtkazish tartibi toʻgʻrisidagi nizomga oʻzgartirish va qoʻshimchalar kiritish haqida”gi buyrugʻi (roʻyxat raqami 1646-6, 2016-yil 27-sentabr).